Töluvert af gömlum neyðarsendum í notkun Sendirinn fannst á ruslagámi í gær . Töluvert er er enn af gömlum neyðarsendum í notkun í skipum og bátum á Íslandi . Eins eru dæmi þess að sendar af þessu tagi liggi í reiðileysi þar sem óviðkomandi aðilar eða jafnvel börn og unglingar geta komist að þeim og sett þá af stað . Landhelgisgæslan hefur sent frá sér tilkynningu þessa efnis í tilefni af atburðinum á Snæfellsnesi í gær þar sem neyðarsendir hafði verið settur í gang og bundinn við ruslagám . Þar fannst hann eftir mikla leit bæði björgunarsveitar og þyrlu Landhelgisgæslunnar . Um atvikið í gær segir : “ Ljóst er að sendirinn hefur verið gangsettur af ásettu ráði , í leik eða óvitaskap . Mál af þessu tagi eru grafalvarleg enda er með þessu verið að sóa verðmætum tíma viðbragðsaðila og misnota búnað til leitar og björgunar . ” Í tilkynningunni segir ennfremur : “ Þegar skeyti berst frá sendi af þessu tagi þá koma tvö möguleg svæði til greina sem geta verið með miklu millibili til leitar auk þess sem staðsetningarnákvæmni boðanna er ekki mikil , getur skeikað um tugi sjómílna . Úrvinnslu staðsetningarboða á þessum tíðnum verður hætt þann 1. febrúar 2009 . Nýir sendar hafa verið teknir í notkun sem senda út á 406 MHz og eru jafnvel með GPS staðsetningarbúnað og geta því sent út nákvæma staðsetningu auk þess sem þeir senda út auðkenni skipa . Eftir 1. febrúar 2009 verður einungis unnið úr boðum á 406 MHz tíðni . ”